અમદાવાદ: રૂ.૧૩,૮૬૦ કરોડનું કાળું નાણું જાહેર કરી દેશભરમાં ચકચાર મચાવનાર મહેશ શાહને અાજે સવારે ૧૧.૩૦ બાદ ચુસ્ત પોલીસ બંદોબસ્ત સાથે જોધપુર ખાતેના તેમના મંગલ જ્યોત એપાર્ટમેન્ટના ઘરેથી નવરંગપુરા ઇન્ક્મટેક્સ અોફિસ ખાતે પૂછપરછ માટે લઈ જવાયા હતા જ્યાં ચીફ કમિશનર સહિત ઉચ્ચ અધિકારીઅો દ્વારા તેમની મેરેથોન પૂછપરછ શરૂ કરાઈ હતી. મહેશ શાહ રૂપિયાની બાબતે ખૂબ જ હોશિયાર વ્યક્તિ છે. માત્ર ધો.૧૦ પાસ મહેશ શાહ રૂપિયાના વ્યવહારમાં સહેજ પણ બાંધછોડ કરતા ન હતા. ૩૦ સપ્ટેમ્બરના રોજ જ્યારે તેઓને કાળું નાણું જાહેર કરવાનું હતું ત્યારે તેઓ તેમના સીએ તહેમુલ શેઠના પાસે ગયા હતા. શેઠનાએ જ્યારે કેટલું કાળું નાણું જાહેર કરવાનું છે તે બાબતે પૂછતાં તેઓએ રૂ.૧૩,૮૬૦ કરોડ રૂપિયાનો આંકડો જણાવ્યો હતો.આ ૧૩,૮૬૦નો આંકડો મહેશ શાહે સીએની ઓફિસમાં જ બેસીને નક્કી કર્યો હતો.